Elektrická jednotka 460

Elektrická jednotka 460 (pôvodné označenie EM 488.0) bola sériovo vyrábaná v rokoch 1974-1978 v závode Vagónka Tatra n. p. Studénka.

Konštrukcia 
Riešenie jednotiek vychádza z radu 560, oproti tomuto radu alebo radu 451/452 je však menej pokroková. Z dôvodu zvýšenia pevnosti skrine bolo zvolené vysokopodlažné usporiadanie. Taktiež bola použitá odporová regulácia - predpokladala sa budúca výmena za tyristorovú pulznú, ku ktorej však nikdy nedošlo. V porovnaní s jednotkami 560 boli použité obvyklejšie podvozky s tuhým rámom a individuálnym pohonom náprav.

Jednotky boli vyrobené pre regionálnu dopravu, čomu nasvedčuje i počet dverí. Na jednej strane jednotky pre 336 sediacich cestujúcich (päťvozové prevedenie) sa nachádza 16 dverných krídel, čo umožňuje rýchlejšiu výmenu cestujúcich - pre porovnanie, v štyroch osobných vozňoch radu B plne obsadených 320 sediacimi cestujúcimi sa na jednej strane súpravy nachádza iba 8 krídel dverí.

Dvere týchto elektrických jednotiek majú samostatné pneumatické pohony a elektronické ovládanie rušňovodičom - ten po zastavení odblokuje dvere na jednej strane vlaku a tieto sa po jemnom stlačení kľučky otvoria samy. Dvere po ukončení výmeny cestujúcich zatvára rušňovodič.

Prevádzka 
Sériovo boli tieto jednotky dodávané v päťvozňovom prevedení, u jednotiek ČD skôr dislokovaných v Ústí nad Labem a jednotiek ZSSK sa v súčasnosti často používa usporiadanie len so štyrmi vozňami (2 hnacie + 2 vložené). Jednotiek bolo vyrobených celkom 43 a boli pridelené do rušňových dep v Ostrave, Ústí nad Labem (Česko) a Košiciach (Slovensko). V súčasnej dobe sú všetky jednotky ČD dislokované v DKV Olomouc - PJ Bohumín a PJ Olomouc, jednotky ZSSK v OSD Košice.

České jednotky zabezpečujú regionálnu dopravu v okolí miest ako Olomouc, Ostrava, Český Těšín, Bohumín.

Slovenské jednotky jazdia v súčasnosti (grafikon 2021/2022) na tratiach Košice - Prešov - Lipany - Čirč, Košice - Čierna nad Tisou, kde popri modernizovaných súpravách vozňov klasickej stavby vozia osobné vlaky a Regional Expressy.

Nehody 
V roku 1988 došlo pri Třinci k nabehnutu jednotky 460 na nákladný vlak, po ktorom musel byť zrušený vozeň 460.022 a vozeň 460.021 bol využívaný na náhradné diely. 

K inej vážnej nehode došlo o rok neskôr 10. novembra 1989 v Nových Kopistech, kde do jednotky tvorenej vozňami 460.081 + 460.082 narazil medzinárodný expres 373 Balt-Orient na čele s rušňom 350.009. Vozeň 460.081 bol zrušený a vozeň 460.082 zostal ako záložný v DKV Ústí nad Labem. 

Ďalšia smutná udalosť sa stala 12. marca 1997, kedy v Bohumíne vypukol požiar na najstaršej, prototypovej jednotke 460.001 + 460.002, po ktorom bol zrušený vozeň 460.002 a vozeň 460.001 bol spojený s osiroteným vozňom 460.082, čím bola vytvorená nová jednotka. 

2. decembera 2005 v železničnej stanici Čaňa vypukol požiar na jednotke tvorenej vozňami 460.035 + 460.036 a úplne zničil vozeň 460.036, ktorý bol následne zrušený.

Iný projekt

Externé odkazy 
 Fotogaléria 
 Informácie a fotky z požiaru vozidla 460.036
 Stránky o týchto jednotkách
 Elektrická jednotka radu 460 (EM 488.0), Atlas lokomotív, David Švestka
 Elektrické jednotky na našich koľajniciach: rad 460, portál vlaky.net, PhDr. Zbyněk Zlinský, 2009
 Elektrická jednotka radu 460 (ex EM 488.0), portál Železničné info, Ing. Peter Páteček, 2009
 Elektrická jednotka radu 460 na stránkach zameraných na prototypy a unikátne stroje

Zdroj 

460 
460